धर्म के लिए मर-मिटने का आलम यह है कि आत्मघाती दस्तों में शामिल होने के लिए लंबी-लंबी कतारें हैं। ये लाइनें यह दिखाती हैं कि धर्म का इनको कितना समर्थन मिला हुआ है। आत्मघात में निशाना इंसान ही होते हैं। खुद के साथ-साथ और इंसानों की हत्या किस कोटि की और कौन-सी धार्मिकता है? क्या दूसरे धर्म या जाति के व्यक्ति की हत्या किसी मानव का धर्म है? हिंसा किसी भी धर्म के मुख्य सिद्धांत में नहीं है। फिर ऐसा क्यों है कि धर्म के लिए आत्मघातियों के कृत्यों पर निंदा का कोई स्वर किसी भी धर्मस्थल से नहीं फूटता। ये कैसे धर्मं हैं जिनकी रक्षा तीर, तलवार, तोप और स्वचालित हथियारों से ही की जा सकती है। केवल जैन धर्म है जिसमें हिंसा का स्वर सामान्य रूप से सुनने को नहीं मिलता। पहले बौद्ध धर्म भी अपनी असीम करुणा और अहिंसा के उच्चतम आदर्शों के साथ अन्य धर्मों के लिए आदर्श पथ प्रदर्शक था। इसके इसी आदर्श से प्रभावित होकर च्रक्रवर्ती सम्राट अशोक ने हिंसा के हेतु युद्ध को हमेशा-हमेशा के लिए त्याग दिया था। अभी हाल में मस्जिद में नमाज़ पढ़कर आ रहे लोगों पर बौद्धों के द्वारा किए गए आक्रमण की श्रीलंका में घटित घटना और गत वर्षों में म्यानमार में हुए बौद्ध और मुस्लिम संघर्ष यह दर्शाते हैं कि बौद्ध धर्म ने भी अहिंसा के साथ-साथ हिंसा से भी अपनत्त्व बढ़ाना शुरू कर दिया है। यह हिंसा घर से लेकर बाहर तक फल-फूल रही है। जीव-जंतुओं को भोजन का हिस्सा बनाना, उन्हें चटखारे ले-लेकर खाना और मुँह पोंछकर अपराह्न सत्र में अहिंसा भर भाषण देना मुझे बिल्कुल नहीं रुचता। जब कोई ऐसा करता है तो मुझे लगता है यह ढोंग कर रहा है। यह ढोंग ही धर्मों के हिंसक चरित्र के लिए ज़िम्मेदार है। यह हिंसा और अनेक रूपों में समाज में व्याप्त है।